
Møtedato:

godkjenning av Mastergradsprogram i marin bedriftsledelse ved Norges fiskerihøgskole

Bakgrunn

Norges fiskerihøgskole (NFH) ber i brev datert, 29.12.04 om godkjenning av et mastergradsprogram i marin bedriftsledelse, se vedlegg 1. Våren 2005 avslutter første kullet på bachelorgradsprogrammet i marin bedriftsledelse sin utdanning. Bachelorgradsprogrammet har tre fordypningsretninger, en økonomisk, en språklig og en fiskerifaglig. NFH ønsker å gi et studietilbud på masternivå i forlengelsen av alle tre fordypningsretningene. I sak S 15-04 Godkjenning av mastergradsprogram i økonomi og administrasjon ved Norges fiskerihøgskole opprettet universitetsstyret et mastergradsprogram i økonomi og administrasjon hvor en av målgruppene ved studieprogrammet er studenter som velger den økonomiske retningen. NFH har nå utarbeidet en studieplan for mastergradsprogram i marin bedriftsledelse. Dette mastergradsprogrammet vil gi studentene med språklig og fiskerifaglig fordypningsretninger et studietilbud på mastergradsnivå.

Studieprogramforslaget

Studieplanen for mastergradsprogrammet i marin bedriftsledelse bygger på samme struktur som mastergradsprogrammet i økonomi og administrasjon. NFH begrunner dette med ønsket om å koordinere undervisningen i de to masterprogrammene samt ha muligheten for å slå sammen programmene dersom dette på et senere tidspunkt skulle bli aktuelt.

Studieprogrammet teller 120 studiepoeng, hvorav 30 studiepoeng er at selvstendig arbeide. Studiet består av kurs som i hovedsak finnes i porteføljen av fag som tilbys ved Norges fiskerihøgskole. To nye emner à 10 studiepoeng må opprettes.

Universitetsdirektørens vurderinger

Det er et uttalt mål at alle bachelorprogrammene ved Universitetet i Tromsø kan føres videre til mastergradsnivå, og senere også doktorgrad. Universitetsdirektøren er derfor glad for at NFH nå også har utarbeidet et tilbud på mastergradsnivå for studenter som har valgt språklig og fiskerifaglig fordypningsretning på bachelorgradsprogrammet i marin bedriftsledelse. Opprettelsen av dette mastegradsprogrammet er i henhold til de føringene som ble lagt i universitetsstyresak S 07-04 Vurdering av økonomifaget ved Universitetet i Tromsø, som ble behandlet i møtet 01.04.04.

Universitetsdirektøren finner at den foreslåtte studieplanen tilfredsstiller de krav som forskrift for studier ved Universitetet i Tromsø setter, men direktøren ser det som ønskelig at det i planen går klart fram hvilke emner som kan inngå som valgemner, eller at det spesifiseres hvilket nivå og/eller fagområder emnene kan velges fra. Universitetsdirektøren vil også bemerke at emnebeskrivelsen for masteroppgaven ikke tilfredsstiller kravene til en emnebeskrivelse, og ber om at NFH lager en fullstendig emnebeskrivelse for dette emnet. Ut over disse merknadene har universitetsdirektøren forslag om noen mindre språklige endringer i studieplanen og emnebeskrivelsene. Dette vil bli tatt opp direkte med NFH dersom programmet blir vedtatt opprettet.

Av oversendelsesbrevet fra NFH framgår det at kostnadene til programmet dekkes innenfor de eksisterende budsjettrammene.  

NFH ønsker å utlyse studieprogrammet høsten 2005 med en adgangsregulering på 15 plasser. Adgangsreguleringen begrunnes med manglende veiledningsressurser. Universitetsdirektøren har ingen innsigelser til forslaget om adgangsregulering.

Fristen for å søke opptak til mastergradsstudier er 15. april, og opptaket til mastegradsstudiene foretas lokalt ved Universitetet i Tromsø. Vi har dermed tid til å lyse ut studiet i forsvarlig tid før søknadsfristen. 

Innstilling til vedtak:

1. Universitetsstyret godkjenner opprettelsen av mastergradstudium i marin bedriftsledelse.

2. Mastergradsstudiet i marin bedriftsledelse tar opp studenter fra og med studieåret 2005-2006. For studieåret 2005-2006 adgangsreguleres studiet med en ramme på 15 plasser.

Tromsø, 03.02.2005

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør


Vedlegg: Brev fra NFH, datert 29.12.2004

Saksbehandler: rådgiver Espen Kristensen, Forsknings- og studieavdelinga

Innstillingen enstemmig vedtatt etter behandling i møte 15.02.2005. 

Utskrift sendt til fakulteter/avdelinger 18.02.2005. 

